Drie sterf, 4 beseer in Gauteng-botsingFoto: ER24 Drie mans is Sondag dood en vier ander beseer nadat drie voertuie ongeveer 9 km buite Carletonville in Gauteng gebots het. Russel Meiring, woordvoerder van ER24, het gesê paramedici is vroeg vanoggend na die toneel ontbied waar drie voertuie verspreid oor die toneel gestaan het. Volgens Meiring het vier mans reeds uit die voertuie geklim, terwyl nog drie mans steeds binne die voertuie was. “By nadere ondersoek het paramedici gesien al drie mans wat binne die voertuie gelê het, het reeds aan hul veelvuldige beserings beswyk,” het Meiring gesê. Hy het gesê die ander vier mans se beserings het van kritiek tot matig gewissel. “Die kritiek beseerde mans is met ŉ privaat mediese helikopter na ŉ nabygeleë hospitaal geneem, terwyl die ander twee pasiënte per ambulans na ŉ hospitaal vervoer is.” Meiring het gesê die oorsaak van die botsing is nie bekend nie, maar word deur die polisie ondersoek.